
Objekt: Riigitee 4 (E67) Tallinna-Pärnu-Ikla tee km 78,8-85,3 Konuvere-Päärdu lõigu 2+2 sõidurajaga maantee projekteerimine ja ehitamine

Teema: Ehitusgeoloogiliste uuringute võrdlus

TÖÖVÕTULEPING nr 3.2-3/26/291-1

Käesolevaga annab töövõtja tellijale teada projekteerimistööde käigus ilmnenud olulisest asjaolust, millele juhtisime tähelepanu ka 25.08.2026 toimunud projekteerimiskoosolekul ning mis võib mõjutada projekteerimis- ja ehituslahendusi, tööde maksumust ja ajakava.

Nimelt on selgunud, et hankedokumentides esitatud geotehniliste uuringute tulemused erinevad olulises ulatuses töövõtja poolt täiendavalt tellitud uuringu tulemustest. Töövõtja uuringuaruande viimane versioon valmis 28.08.2026 ning edastasime selle 31.08.26 tellijale ja omanikujärelevalvele tutvumiseks. 

Tekkinud erinevuste selgitamiseks lisame käesolevale kirjale kokkuvõtliku võrdluse REIB-i ja Geolite-i ehitusgeoloogiliste uuringute kohta E67 Tallinn–Pärnu–Ikla maantee Konuvere–Päärdu teelõigul km 78,8–85,3 (vt Lisa nr 1). Võrdlus käsitleb eelkõige viirsavi kihtide ja aluspõhja pinnaseomadusi ning selgitab, kuidas täiendava uuringu tulemused võivad mõjutada projekteerimist, ehitustehnilisi lahendusi ja nendega seotud kulusid. Analüüsist nähtub, et mitmes olulises osas on täiendava uuringu tulemused töövõtja jaoks ebasoodsamad kui hankedokumentide koosseisus olnud varasemad andmed.

Kõnealuse võrdluse eesmärk oli hinnata, millises ulatuses erinevad Geolite SIA uuringu GL-3150 tulemused varasemate REIB-i uuringute tulemustest eelkõige nende pinnaseomaduste osas, millel on otsene mõju projekteerimis- ja ehituslahendustele. Varasemates REIB-i uuringutes kasutati peamiselt puurproove maapinna lähedastes kihtides ja SLP/LP-sondeerimisi sügavamal lasuvate kihtide määratlemiseks. SLP/LP meetod annab tugevamates sõmerpinnastes usaldusväärsemaid tulemusi, kuid on nõrkade savipinnaste puhul vähem tundlikud ja puuduvad usaldusväärsed korrelatsioonid savi parameetrite määratlemiseks ilma paralleelselt väli- ja laborikatsetusi läbi viimata. Samuti piirdusid varasemad laboriprogrammid valdavalt pinnase klassifitseerimisega ega sisaldanud piisavat katsetusi kõigi projekteerimiseks vajalike tugevus- ja deformatsiooniparameetrite määramiseks.
Geolite-i täiendav uuring näitab seevastu, et viirsavi deformatsiooni- ja tugevusparameetrid on võrreldes varasemates REIB-i  uuringutega  oluliselt kehvemad. Tegemist ei ole üksnes tehnilise täpsustusega, vaid asjaoluga, mis võib mõjutada otseselt projekteerimise lähteandmeid. Madalam jäikus ja tugevus ning aeglane konsolideerumine toovad kaasa tuua suuremad vajumid, vajumiste erisused ning vajaduse täiendavate geotehniliste meetmete järele, et tagada muldkehade stabiilsus ja Lepingus kehtestatud vajumite piirväärtused ja rajatiste töökindlus.
Oluline erinevus ilmneb ka aluspõhja määratluses. Kui REIB-i uuringutes käsitati aluspõhjana eeskätt lubjakivi, siis Geolite-i uuringu kohaselt algab aluspõhi esmalt kõva saviga ning massiivne lubjakivi paikneb sügavamal. Sellest tulenevalt ei ole tegemist üksnes aluspõhja nimetuse erinevusega, vaid asjaoluga, mis võib mõjutada vaiade pikkust, rajatiste vundamendilahendusi ning ehitustööde võimalikku mahtu.
Geolite määras aluspõhja kihtide füüsikalised ja mehaanilised omadused täpsemalt, sealhulgas madalama tugevusega kõva savi ja mergli esinemise. Uuringutel tuvastati kohati ka karstiline lubjakivi pind. Need andmed toetavad vajadust käsitada täiendava uuringu tulemusi edasises projekteerimises olulise sisendina, mitte pelgalt varasemate uuringute täpsustusena.
Kokkuvõtvalt nähtub võrdlusest, et täiendava uuringu tulemused võivad mõjutada nii tehnilisi lahendusi kui ka tööde maksumust. Viirsavi madalam jäikus ja tugevus suurendab geotehniliste erimeetmete vajadust eriti kõrgetel mulletel ning massiivse lubjakivi sügavam asend mõjutab vaiade projekteerimist. Need asjaolud võivad kaasa tuua tehniliste lahenduste muutmise, täiendavate tööde vajaduse ja tööde kallinemise.
Eeltoodust tulenevalt võib ühe võimaliku lahendusena teede osas kaaluda muldkeha omakaalu vähendamist vertikaalgeomeetria muutmise kaudu, kuna sellel lahendusel võib olla lepingu hinnale kõige väiksem rahaline mõju. Samas tuleb arvestada, et tegemist on ligikaudu 6,5 km pikkuse teelõiguga ning praeguses etapis ei ole võimalik lõplikult hinnata, kas tööde käigus ilmneb täiendavaid asjaolusid, ettenägemata töid või muudatustöid, mis võivad mõjutada tööde hinda ja ajakava.

Rajatiste rahalist mõju on käesoleva kirja koostamise kuupäeva seisuga võimatu täpselt hinnata, kuna projekteerimistööd alles kestavad. Esmane selgus peaks saabuma pärast Konuvere ökodukti põhiprojekti  ning Vanamatsi, Päärdu viaduktide ja Päärdu sildade eelprojektide valmimist. Arvestades töövõtja poolt tellijale 02.09.2026 edastatud ajagraafikut, võiks see toimuda käesoleva aasta oktoobris.  Seoses ilmnenud olukorraga on suurem tööpanus uuringuaruande analüüsil, erimeetmete väljatöötamisel ja projektijooniste koostamisel, samuti mõjutab tööde kulgu Tellija otsuste tegemise aeg.

Töövõtja jätkab uuringutulemuste mõju hindamist projekteerimis- ja ehituslahendustele ning teavitab tellijat viivitamata, kui täpsem info saab teatavaks. Samuti oleme valmis küsimusi tellija ning omanikujärelevalvega läbi arutama, et kõigil osapooltel kujuneks võimalike lahenduste ja mõjude osas ühine arusaam.








Lisad:

Lisa 1-  REIB-i ja Geolite-i ehitusgeoloogiliste uuringute võrdlus E67 Tallinn-Pärnu-Ikla maantee Konuvere-Päärdu teelõigul (km 78,8–85,3)

